Lovise Skarbøvik Andresen

**Lovise Skarbøvik Andresen** (født 2004) er en norsk friidrettsutøver som representerer Dimna IL. Hennes fremste internasjonale meritter er gull på 60 meter hekk under Nordisk mesterskap i friidrett innendørs 2024 og gull på 100 meter hekk under Nordisk mesterskap i friidrett 2024.

## Idrettskarriere
### 2019
Skarbøvik Andresen markerte seg på nasjonalt nivå i 2019, 15 år gammel, da hun ble nummer sju på 100 meter hekk under NM i friidrett 2019. Hun deltok også på 100 meter og 200 meter, men ble slått ut i semifinalen på begge de øvelsene. Under Junior-NM i friidrett 2019 ble hun nummer tre på 100 meter hekk og nummer seks på 100 meter. Hun deltok i U16-klassen under ungdoms-NM, og vant der 100 meter og 200 meter.

### 2020
Hun deltok i femkamp under NM i mangekamp innendørs 2020, og vant der J16-klassen med 3710 poeng. Under NM i friidrett innendørs 2020 ble hun nummer fem på 60 meter. I februar ble hun nummer fire på 200 meter under Karsten Warholm International 2020, og under UM innendørs vant hun 60 meter og 60 meter hekk, mens hun kom på andreplass på 200 meter. Under NM i friidrett 2020 ble hun nummer seks på 100 meter hekk.

### 2021
Hun konkurrerte lite i 2021, og deltok kun i noen få treningsstevner, samt Dimnaleikane der hun vant 100 meter i U18-klassen.

### 2022
Under NM i friidrett 2022 ble hun nummer åtte på 100 meter hekk, men hun nådde ikke finalen på 100 meter. Hun deltok i Nordisk-baltisk U20-mesterskap i friidrett 2022, og fikk der gull på 4 x 100 meter stafett. Hun deltok også i U20-VM i friidrett 2022, men ble der slått ut i semifinalen på 100 meter hekk. Hun vant 100 meter hekk i U20-klassen under ungdoms-NM, og hun vant også denne øvelsen under Junior-NM i friidrett 2022.

### 2023
Skarbøvik Andresen deltok i NM i friidrett innendørs 2023, der hun ble nummer tre på 60 meter hekk, bak Andrea Rooth og Martine Hjørnevik. Under junior-NM innendørs vant hun 60 meter, 200 meter og 60 meter hekk. Hun deltok i den nasjonale øvelsen på 100 meter hekk under Bislett Games, og ble der nummer to. Hun fikk sølv på 100 meter hekk under NM i friidrett 2023, bak Andrea Rooth. I juli deltok hun i Nordisk juniormesterskap i friidrett 2022, og fikk der sølv på 100 meter hekk og bronse på 4 x 100 meter stafett. Hun deltok også i Junior-EM i friidrett 2023 (U20), men nådde ikke finalen på 100 meter hekk der. Hun vant 100 meter hekk under Junior-NM i friidrett 2023.

### 2024
Hun vant 60 meter hekk under Nordisk mesterskap i friidrett innendørs 2024, og en uke senere vant hun samme øvelse under NM i friidrett innendørs 2024. Dette var hennes første nasjonale tittel på seniornivå. Utendørs vant hun 100 meter hekk under Nordisk mesterskap i friidrett 2024, og hun vant også 100 meter hekk under Trond Mohn Games og under de nasjonale øvelsene under Bislett Games. Hun ble tatt ut til å delta i EM i friidrett 2024 i Roma, og satte der personlig rekord i forsøksheatet på 100 meter hekk, med tiden 12,96. Dette var første gang hun løp under 13 sekunder på denne øvelsen, og hun kvalifiserte seg til semifinalen i EM.

## Medaljer i norske mesterskap

## Referanser




## Eksterne lenker
* 
*  Lovise Skarbøvik Andresen – Norges Friidrettsforbund